Monotype
Monotype® er et typografisk system, som kombinerer støbning og sætning af blytyper til bogtryk. Teksten maskinskrives som hulkombinationer i en papirstrimmel, som derefter monteres i en tilhørende støbemaskine, der ved afspilning af papirstrimlen støber hver enkelt blytype i den særlige Monotype-matrice.
Monotypeteknikken beregner teksternes linjelængde, allerede når papirstrimlen skrives, med kodning for hver enkelt linjes længde og bogstavs bredde. Så når det beregnede antal enkelte blytyper er støbt, passer de til den planlagte linjebredde.
Systemet muliggør også varierende bogstavbredder og -hældninger i en grad som Mergenthalers Linotype ikke tillader. Mens Linotype støber typerne i løse matricer, der med tiden slides i maskinen, så støbes Monotypes typer i en fast matrice, der ikke slides. Tekst trykt med Monotypeskrifter står derfor normalt skarpere i trykket end tekst trykt med Linotype-typer. En konsekvens er, at de skrifter, som Monotypes designere skabte til systemet, blev foretrukket til finere typografiske arbejder og siden blev forbilleder for mange skrifter til både fotosats og digitalsats
Systemet blev opfundet af amerikaneren Tolbert Lanston (1844-1913) og patenteret i 1887, men først i 1899 var det færdigudviklet i dets blivende form. I 1904 blev det introduceret i Danmark hos I.H. Schultz Bogtrykkeri og siden benyttet flittigt af bl.a. C. Volmer Nordlunde, der trykte Danmarks sidste bog med Monotype-systemet i 1980.